Ioannes Episcopus servus servorum Dei, ad perpetuam Rei memoriam. Pro singulorum fidelium, præsertim Religiosarum personarum statu salubriter dirigendo, prout ex debito injuncti Pastoralis tenemur officii, sollicitæ considerationis intuitum extendentes, ad ea, per quæ earum dispendiis occurritur, libenter adhibemus sollicitudinis nostræ partes. Hinc est quod nos dilectorum filiorum Abbatis, et conventus Monasterii Cluniacensis, Matisconensis Diœcesis, in hac parte supplicationibus inclinati auctoritate Apostolica tenore præsentium statuimus, et etiam ordinamus, quod nulli, sive Cluniacensis, sive sancti Benedicti, seu cujuslibet alterius Ordinis professores, aut etiam quicumque alii cujuscumque status, gradus, aut conditionis existant, vigore quarumcumque litterarum super collationibus, et provisionibus de Beneficiis Ecclesiasticis cum cura, vel sine cura per Monachos dicti Cluniacensis Ordinis gubernari consuetis, etiamsi Prioratus, aut Decanatus, non tamen conventuales, vel administrationes, vel officia forent, ad collationem, provisionem, præsentationem, electionem, seu quamvis aliam dispositionem Cluniacensis prædicti, necnon aliorum ipsius Cluniacensis Ordinis Monasteriorum, Abbatum, et Priorum, necnon Decanorum, ac conventuum quorumlibet, communiter, vel divisim pertinentibus, vacantibus, vel vacaturis, ipsis, aut eorum alicui pro tempore faciendis, sub quacumque verborum forma hactenus obtentarum, seu in posterum obtinendarum, ac processuum qui per illas habiti pro tempore censebuntur, officia quæcumque manualia, seu Claustralia, quæ in eisdem Monasteriis, ac Prioratibus, et Decanatibus pro tempore vacare contigerit antedictis, acceptare, seu de illis sibi per Executores dictarum litterarum à Sede prædicta ipsis deputatos, et etiam deputandos, necnon subexecutores illorum facere valeant aliquatenus provideri. Decernentes hujusmodi litteras, atque processus ad Officia prædicta non debere aliquatenus extendi, ac irritos, et inanes prædictos, ac alios quoscumque processus, necnon excommunicationis, suspensionis, et interdicti sententias, si quos, contra hujusmodi nostrorum statuti, ac Ordinationis tenorem, per litteras easdem etiam adversus Abbates, Priores, ac Decanos præfatos haberi contigerit, aut etiam promulgari: nonobstantibus dictis, et quibuscumque aliis clausulis eis derogatoriis, in ipsis litteris forsan contentis; etiamsi de illis de verbo ad verbum præsentibus mentio foret habenda; aut aliis gratiis quibuscumque. Nulli ergo, etc. Datum apud sanctum Antonium extra Muros Florentinenses XIII. Kalendas Novembris, Pontificatus nostri anno IV.